**Obec Siladice**

**vydáva**

**Všeobecne záväzné nariadenie obce Siladice č. 1/2017**

**ktorým sa upravujú niektoré podmienky držania psov**

**na území obce Siladice**

Obec Siladice na základe Ústavy Slovenskej republiky a podľa § 3 ods. (6), § 4 ods. (5),

§ 5 a § 6 ods. (3) zákona č. 282/2002 Z. z., ktorým sa upravujú niektoré podmienky držania psov v znení neskorších predpisov vydáva toto Všeobecne záväzné nariadenie obce Siladice, ktorým sa upravujú niektoré podmienky držania psov na území obce Siladice (ďalej len „VZN“).

**Článok 1**

**Účel nariadenia**

Účelom tohto VZN je úprava niektorých podmienok držania psov na území obce Siladice (ďalej len „obec“).

**Článok 2**

**Základné ustanovenie**

Práva a povinnosti fyzických osôb pri držaní psov sú upravené zákonom č. 282/2002 Z. z., ktorým sa upravujú niektoré podmienky držania psov v znení neskorších predpisov (ďalej len „zákon“).

**Článok 3**

**Evidencia psov**

1. Práva a povinnosti fyzických osôb ohľadne evidencie psov upravuje § 3 zákona.

2. Evidenciu psov na území obce vedie Obecný úrad v Siladiciach, ktorý vydá držiteľovi psa zapísaného do evidencie evidenčnú známku psa (ďalej len „známka“). Známka je neprenosná na iného psa.

3. Odcudzenie, zničenie alebo stratu známky je v zmysle príslušných ustanovení zákona držiteľ psa povinný do 14 dní odvtedy, čo odcudzenie, zničenie alebo stratu známky zistil, oznámiť obci. Obec za úhradu 1,00 EUR vydá držiteľovi psa náhradnú známku.

**Článok 4**

**Podrobnosti o vodení psa a zákaz voľného pohybu psov (vodenie psa)**

1. Voľným pohybom psa je v zmysle príslušných ustanovení zákona pohyb psa bez vôdzky mimo chovného priestoru alebo zariadenia na chov; za voľný pohyb psa sa nepovažuje pohyb zvláštneho psa bez vôdzky mimo chovného priestoru alebo zariadenia na chov, ak je na základe výcviku ovládaný osobou, ktoré ho vedie.

2. Pojem „zvláštny pes“ je vymedzený v § 2 zákona.

3. Na všetkých verejných a verejne prístupných priestranstvách nachádzajúcich sa v katastri obce, môže v zmysle príslušných ustanovení zákona psa viesť iba osoba, ktorá je fyzicky a psychicky spôsobilá a schopná psa ovládať v každej situácii, pričom je povinná predchádzať tomu, aby pes útočil alebo iným spôsobom ohrozoval človeka alebo zvieratá a zabraňovať vzniku škôd na majetku, prírode a životnom prostredí, ktoré by pes mohol spôsobiť.

4. V katastrálnom území obce je voľný pohyb psa zakázaný na všetkých verejných a verejne prístupných priestranstvách nachádzajúcich sa v intraviláne obce.

5. V prípade, ak osoba vedie psa na verejných a verejne prístupných priestranstvách nachádzajúcich sa v intraviláne obce, pes musí byť vedený na vôdzke.

6. V katastrálnom území obce je zakázaný voľný pohyb psa bez priameho, bezprostredného dozoru osoby, ktorá psa vedie, na všetkých verejných a verejne prístupných priestranstvách nachádzajúcich sa v extraviláne obce.

7. V prípade, ak osoba vedie psa na verejných a verejne prístupných priestranstvách nachádzajúcich sa v extraviláne obce, pes môže byť vedený bez vôdzky iba osobou a iba za podmienok uvedených v ods. 3. tohto článku.

**Článok 5**

**Zákaz vstupu so psom**

V katastrálnom území obce je vstup so psom zakázaný:

a) do areálu cintorína

b) do školských areálov

c) do verejných budov – obecný úrad, kultúrny dom, obecný dom

d) do areálu detských ihrísk

e) do ostatných areálov a budov označených „Zákaz vstupu so psom“ alebo príslušnou značkou.

**Článok 6**

**Znečisťovanie verejných priestranstiev**

1. Ak pes znečistí verejné priestranstvo v intraviláne obce výkalmi, je ten kto psa vedie povinný v zmysle § 6 ods. (1) zákona, výkaly bezprostredne odstrániť.

**Článok 7**

**Priestupky**

Priestupky, ktorých sa dopustí držiteľ psa, alebo ten kto psa vedie nesplnením povinností, alebo nerešpektovaním zákazov sú uvedené v § 7 zákona.

**Článok 8**

**Zrušovacie ustanovenie**

Dňom účinnosti tohto VZN sa ruší Všeobecne záväzné nariadenie Obce Siladice č. 8/2008

o niektorých podmienkach držania psov, schválené Obecným zastupiteľstvom obce Siladicedňa 12.12.2008, ktoré nadobudlo účinnosť dňom 1.1.2009.

**Článok 9**

**Účinnosť**

Vyvesený návrh dňa: **31.08.2017**

Schválené: na zasadnutí Obecného zastupiteľstva v Siladiciach dňa: **19.09.2017**

**Uznesením č. 20/2017**

Vyvesené schválené VZN č. 1/2017: **21.09.2017**

Všeobecne záväzné nariadenie č. 1/2017 nadobúda účinnosť 15-tym dňom od jeho zverejnenia na úradnej tabuli obce t. j. dňa: **06.10.2017**

 starosta obce

 Róbert Repka